Markas Atilijus Regulas

Markas Atilijus Regulas (; gyveno kažkada tarp 300–201 m. pr. m. e.Marcus Atilius Regulus. Britannica Online Encyclopedia. Nuoroda tikrinta 2021-09-16.) – romėnų karvedys, konsulas (dukart). Pirmą kartą konsulu tapo 267 m. pr. m. e., o antrą kartą – 256 m. pr. m. e., devintaisiais Pirmojo Pūnų karo metais.„Encyclopædia Britannica“, 1911 m. leidimas, straipsnis „Regulus, Marcus Atilius“.

 Gyvenimas 
Markas Atilijus Regulas buvo vienas romėnų laivyno ekspedicijos, per kurią ties Eknomu nugalėta kartaginiečių flotilė, vadų; kartaginiečių teritorijoje jis išlaipino romėnų pajėgas. Romėnams iš pradžių ėjosi taip gerai, kad kitas konsulas, Liucijus Manlijus Vulsas, buvo atšauktas į Romą, o Markas Atilijus Regulas pasiliko užbaigti karo. Prie Adiso (netoliese Kartaginos) kartaginiečiai patyrė didžiulį pralaimėjimą ir buvo linkę sudaryti taiką. Visgi Regulo iškeltos sąlygos buvusios tokios griežtos, kad kartaginiečiai nusprendė verčiau toliau tęsti karą. 255 m. pr. m. e. Regulas buvo visiškai nugalėtas ir paimtas nelaisvėn spartiečio Ksantipo.

Apie tai, kas Regului nutiko paskui, patikimų žinių neturima. Pasak tradicijos, nelaisvėje jis išbuvo iki 250 m. pr. m. e., kai kartaginiečiai patyrė pralaimėjimą ties Panormu (dab. Palermas). Regulas buvo pasiųstas Romon derėtis dėl taikos ar apsikeitimo belaisviais. Atvykęs į Romą, Regulas griežtai ragino Senatą atmesti abu pasiūlymus. Grįžęs į Kartaginą, buvo mirtinai nukankintas. Šis pasakojimas vėlesniais laikais romėnams tapo herojiškos ištvermės pavyzdžiu. Visgi apie tai paliudyta pernelyg mažai, Polibijus apie tai nieko neužsimena. Būta teigiančių, kad pasakojimą galėjo sukurti metraštininkai, taip mėgindami pateisinti žiaurų romėnų elgesį su kartaginiečių belaisviais.

 Išnašos 

Kategorija:Romos konsulai III a. pr. m. e.
Kategorija:Senovės Romos karvedžiai